कन्या भ्रूण हत्या के दोषी का होगा सामाजिक बहिष्कार, शादी में डीजे बजा तो लगेगा जुर्माना
कन्याभ्रूण हत्या का दोषी पाए जाने पर उसका सामाजिक बहिष्कार किया जाएगा, जबकि ब्याह शादियों अन्य उत्सवों में डीजे का प्रयोग करने वालों पर 11 हजार रुपए का जुर्माना लगाया जाएगा और दोबारा ऐसा करने पर परिवार का हुक्का-पानी बंद किया जाएगा।
वहीं दहेज मांगने वाले पर सामाजिक दंड लगाने का भी निर्णय लिया गया। यह निर्णय बहादुरगढ़ के नया गांव स्थित एलआर फार्म में रविवार को आयोजित राष्ट्रीय काजला खाप के 5वें राष्ट्रीय सम्मेलन में लिया गया। इसमें हिसार निवासी राजमल काजला को सर्वसम्मति से खाप का राष्ट्रीय अध्यक्ष चुना गया, जबकि करनाल के प्रदीप काजला को हरियाणा की जिम्मेदारी सौंपी गई। पंजाब में मनोज काजल, यूपी में उदयबीर काजला दिल्ली में राजसिंह सनौठ खाप के प्रदेशाध्यक्ष बनाए गए। राजस्थान का अध्यक्ष बाद में नियुक्त करने का अधिकार राष्ट्रीय अध्यक्ष को दिया गया।
हरियाणा के पूर्व विधायक सूरजभान काजल जो अभी तक खाप के राष्ट्रीय अध्यक्ष थे, को विशेष आमंत्रित सदस्य के पद पर रखा गया है। वहीं भिवानी के जगदीश काजला फिर से राष्ट्रीय प्रवक्ता की जिम्मेदारी निभाते रहेंगे। बैठक की अध्यक्षता सूरजभान काजल ने की।
खाप के राष्ट्रीय प्रवक्ता जगदीश काजला ने बताया कि जयपुर के धर्मबीर काजला को फिर से राष्ट्रीय संरक्षक बनाया गया है। सम्मेलन में खाप की युवा इकाई गठित करने का निर्णय लिया गया और प्रदेशाध्यक्षों को राष्ट्रीय अध्यक्ष से विचार-विमर्श कर युवा प्रदेशाध्यक्ष जोनल अध्यक्ष नियुक्त करने का अधिकार दिया गया।
hin_Deva hin_Deva hin_Deva awa_Deva hin_Deva